Die meisietjie kom vasbeslote aangestap met ’n loopring, die soort toestel wat jy verwag om in die hande van ’n verswakte bejaarde te sien. Dis duidelik elke dapper tree wat sy oor die huis se teëlvloer gee, verg moeite.
“Sy is nie gefrustreerd nie. Nie ongeduldig nie. Nie geïrriteerd nie. Sy aanvaar alles nes dit is. Sy glo sy is tot alles in staat. Sy wil self als doen. En sy weet sy is perfek. Beste van alles, sy weet sy is Jesus se prinses.”
Mense het opnuut begin wonder hoe dit met Pippie gaan toe sy onlangs weer die nuus haal nadat die sanger Bobby van Jaarsveld op Instagram ’n foto gedeel het van haar wat by hom kuier – boonop met ’n byskrif waarin hy vertel sy is die “sterkste meisie wat ek ken . . . #myhero”.
Die sterkste meisie wat ek ken. Pippie het gister vir my kom kuier. Man ek is lief vir hierdie dogtertjie! #MyHero
Sy was lank in die hospitaal se waakeenheid voor Ridwan haar vel in ’n baanbrekersoperasie oorgeplant het. Die afgelope jaar was sy algaande minder in die nuus terwyl sy en haar gesin die strawwe rehabilitasieprogram stilweg op hul eie aangepak het.
Doktersbesoeke en operasies is nog ’n groot deel van Pippie se lewe: die Krugers besoek Ridwan elke drie tot vier maande. ’n Kleinerige operasie is ook onlangs aan haar hand gedoen sodat dit beter kan beweeg, en Ridwan wil in die volgende paar maande ’n wond so groot soos twee R5-muntstukke agter haar kop laat verwyder. Hy vermoed die wond het gevorm omdat sy soveel maande op haar rug gelê het.
Intussen tel die mense naby aan Pippie haar mylpale die een ná die ander af. So het sy al mense begin herken. Ridwan vertel die laaste keer dat sy hom in sy spreekkamers kom sien het, was sy omtrent verontwaardig toe hy haar in die wagkamer laat wag. Nadat hy haar gegroet het, moes sy eers nog ’n bietjie wag terwyl hy die pasiënt sien wat voor haar daar was. “Eers toe ons klaar was en ek haar kon inbring, het sy bedaar en ophou huil.”
Anicè vertel ook Arno kry ál meer insig oor die tragedie wat hul gesin daardie vreeslike Oujaarsaand getref het. “So ’n rukkie gelede vertel ons hom die hele storie, maar so dat hy mooi kan verstaan. So nou is die storie dat Pippie ontplof het en sy was in ’n rooi-en-geel-en-wit ambulans wat pie-pô-pie-pô-piep maak en toe is sy baie siek. Maar dankie tog, die ambulansmanne met ambulansklere en ambulansskoene en ambulansligte met ambulansvensters – die ambulans is die interessantste deel van die hele storie, so dit gaan vyf minute lank aan – het Pips na dr. Mia gevat sodat hy weer haar vel kan aanplak . . . Ai, my hartjie het nou net ‘ontplof ’ van trots, veral toe hy sê hy het die mooiste sussie in die wêreld en sy is awesome.”
Wat ook in Anicè se video’s en foto’s opval, is hoe mooi Pippie se gesig al herstel het. Ridwan verdien duidelik ’n ereplek in dié storie, want ’n mens kan net raai hoe haar littekens sou gelyk het as dit nie vir die baanbrekersoperasie was wat hy op haar gedoen het nie.
“Pippie is ’n baie goeie voorbeeld hiervan. Aan die begin was ons bekommerd oor die vooruitsigte vir haar verstandelike ontwikkeling, maar die neuroloog het ons verseker sy het ’n baie beter kans op herstel as ’n volwassene met ’n breinbesering.”
Op een van die foto’s lyk sy baie ingenome met ’n balletuitrusting wat Erwin vir haar gekoop het. Sy dra meestal rokkies en is baie erg oor haar poppe. Veral een video gryp ’n mens aan die hart. Pippie sit met ’n babapop teen haar bolyf vasgeklou.
Dis duidelik Pippie doen als wat sy kan om haar babapop te vertroos. Dieselfde soort troos wat ’n mens hoop sy elke dag ervaar.